《孤凰引雏行题何氏母子贞孝卷》
明代·释宗泐

丹山有孤凰，独引群凤儿。朝曛待哺急，风雨护巢危。

凤儿日长大，感念凰母慈。母亦弗忍舍，愿儿长相随。

晨曦出旸谷，文采方葳蕤。和鸣当盛世，九土春熙熙。

上林有竹实，亦有梧桐枝。嗟尔母与儿，衔图一来仪。

作者简介：（1317—1391）明僧。浙江临海人，俗姓周，字季潭，名所居室为全室。洪武中诏致有学行高僧，首应诏至，奏对称旨。诏笺释《心经》、《金刚经》、《楞伽》，曾奉使西域。深究胡惟庸案时，曾遭株连，太祖命免死。后在江浦石佛寺圆寂。有《全室集》。